Motorfietsryer sterf toe hy koedoe trefDie toneel Sondagoggend 30 April 2017 op die R512 buite Lanseria waar ‘n motorfietsryer ‘n koedoe getref het (Foto: ER24) ŉ Motorfietsryer is Sondagoggend op die R512 buite Lanseria dood toe hy ŉ koedoe getref het. “Paramedici is omstreeks 07:30 na die toneel ontbied waar die man, sy motorfiets en die koedoe ŉ paar meter van mekaar gelê het,” het Werner Vermaak, woordvoerder van ER24, gesê. “Die man het noodlottige beserings opgedoen. Hy is op die toneel dood verklaar.” Die koedoe is ook dood aangetref. “ŉ Ooggetuie het gesê die man en sy motorfiets het deur die lug getrek, maar hy het nie gesien die man het ŉ dier getref nie. Hy het die koedoe eers opgemerk toe hy ondersoek ingestel het.” Plaaslike owerhede was op die toneel.